CELEX: 32016R1786
Language: lt
Date: 2016-10-07 00:00:00
Title: 2016 m. spalio 7 d. Komisijos įgyvendinimo reglamentas (ES) 2016/1786, kuriuo iš dalies keičiamos Įgyvendinimo reglamento (ES) Nr. 908/2014 nuostatos dėl kaimo plėtros programų išlaidų deklaracijų

8.10.2016   
            
            
               LT
            
            
               Europos Sąjungos oficialusis leidinys
            
            
               L 273/31
            
         KOMISIJOS ĮGYVENDINIMO REGLAMENTAS (ES) 2016/1786
   2016 m. spalio 7 d.
   kuriuo iš dalies keičiamos Įgyvendinimo reglamento (ES) Nr. 908/2014 nuostatos dėl kaimo plėtros programų išlaidų deklaracijų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 36 straipsnio 6 dalį,
   kadangi:
   
               (1)
            
            
               Reglamento (ES) Nr. 1306/2013 36 straipsnio 7 dalyje numatyta, kad tarpinėms išmokoms kaimo plėtros programoms taikomas Europos Parlamento ir Tarybos reglamento (ES) Nr. 1303/2013 (2) 83 straipsnis. Reglamento (ES) Nr. 1303/2013 83 straipsnyje nustatytos mokėjimo termino pertraukimo taisyklės. Komisijos įgyvendinimo reglamento (ES) Nr. 908/2014 (3) 22 straipsnyje nustatyta, kaip deklaruoti kiekvienos kaimo plėtros programos išlaidas. Siekiant užtikrinti suderinamumą su Reglamento (ES) Nr. 1303/2013 83 straipsnio nuostatomis, Įgyvendinimo reglamento (ES) Nr. 908/2014 22 straipsnio 4 dalyje turėtų būti nurodyta tik galimybė perįgaliotajam leidimus suteikiančiam pareigūnui prašyti papildomos informacijos ir pertraukti atitinkamą tarpinio mokėjimo prašymo terminą, jei išlaidų deklaracija yra neišsami arba jei Komisijai reikia paaiškinimų dėl to, kad informacija neišsami, yra nenuoseklumų arba skirtingų aiškinimų;
            
         
               (2)
            
            
               todėl Įgyvendinimo reglamentas (ES) Nr. 908/2014 turėtų būti atitinkamai iš dalies pakeistas;
            
         
               (3)
            
            
               šiame reglamente nurodytos priemonės atitinka Žemės ūkio fondų komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 908/2014 22 straipsnio 4 dalies pirma pastraipa pakeičiama taip:
   
      „Nedarant poveikio Reglamento (ES) Nr. 1303/2013 83 straipsniui, kai perįgaliotasis leidimus suteikiantis pareigūnas reikalauja papildomų patikrinimų dėl ataskaitinio laikotarpio išlaidų deklaracijose pateiktos neišsamios arba neaiškios informacijos arba nustatytų neatitikimų, skirtingų išaiškinimų arba nenuoseklumo, atsiradusių visų pirma dėl to, kad nebuvo pateikta pagal Reglamentą (ES) Nr. 1305/2013 ir Komisijos aktus, priimtus pagal tą reglamentą, reikalaujamos informacijos, atitinkama valstybė narė perįgaliotajam leidimus suteikiančiam pareigūnui paprašius per prašyme nurodytą laikotarpį, nustatytą atsižvelgiant į problemos mąstą, pateikia papildomos informacijos.“
   
   2 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. spalio 7 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 549.
   
      (2)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).
   
      (3)  2014 m. rugpjūčio 6 d. Komisijos įgyvendinimo reglamentas (ES) Nr. 908/2014, kuriuo nustatomos Europos Parlamento ir Tarybos reglamento (ES) Nr. 1306/2013 taikymo taisyklės, susijusios su mokėjimo agentūromis ir kitomis įstaigomis, finansų valdymu, sąskaitų patvirtinimu, patikrų taisyklėmis, užstatais ir skaidrumu (OL L 255, 2014 8 28, p. 59).